מאת אורי בצלאל פישר

עלון "חכם לב"
מנחם אב – הצומות יהפכו לששון ולשמחה

הלכות סעודה מפסקת – עיונים והדרכות למעשה
לקראת תשעה באב נעמוד על מספר נקודות בהלכות סעודה מפסקת.
יש שכתבו, שאף מי שאינו עתיד לצום – כגון חולה הפטור מן התענית – ראוי שיעשה סעודה מפסקת באופן המבטא אבלות, כגון שלא יאכל שני תבשילים, כדי להשתתף בצער החורבן ככל האפשר (עיין שו"ת "שבט הלוי", חלק י, סימן פג). 
דין סעודה מפסקת נאמר דווקא בסעודה הנאכלת לאחר חצות היום, והיא הסעודה האחרונה שאדם אוכל קודם כניסת הצום, כאשר אין בכוונתו לקבוע סעודה נוספת לאחריה ("שולחן ערוך", אורח חיים תקנב, א; ט).
חז"ל אסרו לאכול בסעודה מפסקת שני תבשילים (תענית ל ע"א; "שולחן ערוך" אורח חיים תקנב, א).
נחלקו הפוסקים בכמה פרטים בהגדרת איסור זה:
· יש שדנו האם ביצה קשה וביצה רכה נחשבות לשני תבשילים, או שמא מאחר שמדובר באותו מין אין בכך איסור (בעל ה"בן איש חי" [שנה א, פרשת דברים, אות יט] כתב שנסתפקו האחרונים אפילו בנוגע לביצה רכה וביצה קשה, ולכן אין לאכול את שתיהם בסעודה המפסקת. אך, דעת בעל ה"תורת חיים" [אורח חיים תקנב, ד] שביצה רכה וקשה אינן נחשבות כשני תבשילים).
· כמו כן נחלקו הפוסקים לגבי מוצרי חלב מפוסטרים, האם דינם כתבשיל. נראה שיש מקום להקל, שכן הפסטור אינו נחשב לבישול שנועד להשביח את המאכל, אלא בעיקר לשימורו, ולכן אין להגדירו כתבשיל לעניין זה.
· כן נחלקו הפוסקים לגבי ממרחים מבושלים, ויש מקום להקל גם בהם כאשר אין דרך לראותם כתבשיל חשוב.
כאשר שני מאכלים התבשלו בקדירה אחת, והדרך הרגילה לאוכלם יחד – הרי הם נחשבים כתבשיל אחד.
לדוגמה: אורז שהתבשל עם אפונה, כאשר זו דרך הכנתו הרגילה, אינו נחשב לשני תבשילים.
לעומת זאת, אם מדובר בשני מאכלים שאין רגילים לבשלם יחד, יש מקום לראותם כשני תבשילים (משנה ברורה תקנב, י).
נחלקו הפוסקים האם מיני מאפה נחשבים לתבשיל. יש הסוברים שהאיסור נאמר דווקא על מאכלים שהתבשלו, ולכן מאפה אינו בכלל האיסור (עיין "אשל אברהם בוטשאטש", אורח חיים תקנב, ג; שו"ת "אור לציון", חלק ג, פרק כח, תשובה ג). אבל, ישנם פוסקים שסברו שגם זה בכלל תבשיל (שו"ת "התעוררות תשובה", חלק ג, סימן שמט; הרב משה פיישטיין, "מועדי ישורון, עמ' 138). ויש שכתבו שאף אם מבחינה הלכתית אין בכך איסור, מכל מקום אין זה מתאים לרוח האבלות להרבות במיני מאפה משובחים בסעודה מפסקת (עיין שו"ת "התעוררות תשובה" שם). 
המנהג הפשוט הוא לקיים את הסעודה בפשטות, ולאכול: פת, ביצה קשה, שהיא מאכל אבלים ולשתות מים.
יש הנוהגים לטבול את הפת באפר (רמ"א, אורח חיים תקנב, ו), זכר לחורבן, ולומר: "זו היא סעודת תשעה באב" ("משנה ברורה" שם, ס"ק טז).
נחלקו הפוסקים האם מותר לשתות תה או קפה בסעודה מפסקת. יש הסוברים ששתייה זו נחשבת לשתייה חשובה, ואינה מתאימה לאופי הסעודה (עיין "שערי תשובה", אורח חיים תקנב, א). לכן נכון להחמיר ולהסתפק במים בלבד.
מטעם זה נכון גם להימנע משתיית משקאות ממותקים, שהרי מטרת הסעודה היא למעט בהנאה ולהיכנס לתענית מתוך תחושת אבלות (עיין שו"ת "אור לציון", חלק ג, סימן כח, תשובה ג). 
גם פרי שדרכו להיאכל חי, אם בישלו אותו – דינו כתבשיל ("שולחן ערוך", אורח חיים תקנב, ג). לפיכך, אם אוכל אותו יחד עם תבשיל נוסף, הרי זה בכלל איסור שני תבשילים.

דבר הלכה - מוצאי ט' באב וי' באב
ה"טור" (אורח חיים, סימן תקנח) פסק:
תניא בז' באב נכנסו עובדי גילולים להיכל ואכלו בו ושתו בו וקלקלו בו יום ח' וט' עד שפנה היום לעת ערב הציתו בו האש ונשרף עד שקיעת החמה ביום י'. והיינו דאמר רבי יוחנן אלמלא הייתי התם קבעתיו בי' שרובו של היכל בו נשרף. ואיתא בירושלמי רבי אבין ציים ט' וי' ר' לוי ציים ט' וליל י' מפני שלא היה בו כח לצום כל יום י' צם ליל י'. ואנו בזמן הזה תש כחנו ואפילו ביום הכיפורים שהיה ראוי לעשות מספק ב' ימים אין אנו מספיקין ומכל מקום מנהג כשר הוא שלא לאכול בשר בליל י' ויום י' רק להשיב הנפש שיהא קרוב לעינוי:
מדברי ה"טור" מתברר לנו שהיה יסוד להתענות גם בי' באב וזאת משום שעיקר חורבן הבית היה ביום זה. והיו כאלו שאכן צמו. אך, אנחנו כיון שאין לנו מספיק כוח, אז מסתפקים בעניין אי אכילת בשר ויין. מפשטות דברי ה"טור" משמע שמדובר בכל י' באב. 
אבל, ה"בית יוסף" (שם) הביא מדברי ר' דוד אבודרהם שכתב שהרא"ש היה נוהג שלא לאכול בשר בליל עשירי. והביא מדברי בעל "הגהות מיימוניות" שיש בני אדם שמתענים מבשר ויין עד חצי יום עשירי. 
על בסיס הדברים האלו נבין את המחלוקת בין ה"שולחן ערוך" לרמ"א. ה"שולחן ערוך" (שם) פסק:
בתשעה באב לעת ערב הציתו אש בהיכל ונשרף עד שקיעת החמה ביום עשירי, ומפני כך מנהג כשר שלא לאכול בשר ושלא לשתות יין בליל עשירי ויום עשירי.
מפשטות דבריו משמע שנמנעים לאכול בשר ולשתות יין כל י' באב. אבל, על כך הגיה הרמ"א וכתב: 
ויש מחמירין עד  חצות היום ולא יותר (הגהות מיימוני); 
הרמ"א נקט את דעת בעל "הגהות מיימוניות". 
להלכה למעשה, נציין שיש מחלוקת בין פוסקי עדות המזרח האם יש להימנע מאכילת בשר ושתיית יין עד חצות, או כל היום כולו?[footnoteRef:1].  [1:  בעל ה"מחזיק ברכה" (אורח חיים תקנח, ב) כתב שיראי ה' נהגו להחמיר כל היום כולו. ובעל שו"ת "אור לציון" (חלק ג, פרק כט, תשובה כו) כתב שיש להימנע כל היום כיון שכך פשטות דברי ה"שולחן ערוך". אבל, יש לציין שרב חיים פאלאג"י (בספרו "מועד לכל חי", סימן י, ס"ק צב) כתב שמנהג עירו להימנע רק עד חצות. ובעל ה"בן איש חי" (שנה א, פרשת דברים, אות טו) כתב שהיו רגילים לאכול בשר כבר בליל עשירי. ] 

בעל ה"ביאור הלכה" (שם, ד"ה שלא לאכול בשר) כתב שתבשיל בשר מותר. בעניין שתיית יין, בעל ה"משנה ברורה" (אורח חיים תקנו, ג) כתב שבהבדלה מותר לשתות מהיין ולא צריך לתת לקטן. 
יש מחלוקת בין הפוסקים בנוגע לשאר איסורים של תשעת הימים, האם הם נוהגים גם בי' באב? בעל ה"משנה ברורה" (שם, ס"ק ג) ציין שיש פוסקים שאסרו בי' באב גם רחיצה, תספורת וכיבוס בגדים. ב"ביאור הלכה" (שם, ד"ה עד חצות היום) ציין למחלוקת פוסקים בעניין. אבל, נקט שיש להחמיר גם בדברים אלו. 
כמובן, שיש לציין שבמקרה שאדם סובל מזיעה, יכול להתרחץ בי' באב. שהרי אפילו בתשעת הימים אפשר להיקל בדבר. ויש להוסיף שבעל ה"מקור חיים" (שם) כתב שדווקא רחיצה בחמין אסורה, אבל בצונן אין איסור. בעל ספר "הלכות ומנהגי בין המצרים" (פרק י, הערה יא) הסביר שטעם הדבר הוא כיון שאפילו בתשעת הימים אין איסור מעיקר המנהג לרחוץ כל גופו בצונן. רק בעל שו"ת "תרומת הדשן" (סימן קנ) כתב שכך נהגו[footnoteRef:2]. לכן, יש לומר שלא נהגו כן בי' באב, שדינו יותר קל מתשעת הימים[footnoteRef:3].  [2:  עיין רמ"א, אורח חיים תקנא, טז. ]  [3:  עיין "משנה ברורה", אורח חיים תקנח, ב. ] 

יש מחלוקת בין הפוסקים לעניין לבישת בגדים מכובסים במוצאי ט' באב, אם יש לאסור עד חצות[footnoteRef:4]. להלכה למעשה, נראה שאפשר להיקל בדבר.  [4:  הרב יוסף שלום אלישיב זצ"ל (בספר "הלכות ומנהגי בין המצרים", פרק י) נקט שיש להיקל בזה. אבל, הרב ניסים קרליץ ("קרא עלי מועד", תשס"ו, פרק ח) אסר את הדבר. וסבר שזה כלול בדברי בעל ה"משנה ברורה" שאין לכבס בגדים. ] 

לעניין תפירת בגדים, פסק הרב משה פיינשטיין זצ"ל (מובא בספר "שמעתתא דמשה", עמ' תלז) שיש להתיר את הדבר, שאין להחמיר יותר ממה שנאמר בדברי הפוסקים. 
לעניין שמיעת שירים, משמע מדברי בעל ה"משנה ברורה" (אורח חיים תקנח, ב) שיש לאסור. אבל, נראה שיש להיקל בדבר כשמדובר בשמיעת שירים מרדיו וכיוצ"ב. יש רק לאסור כששומעים בצורה ישירה מכלי זמר. וזאת משום שכל איסור שמיעת שירים בתשעת הימים אינו מוזכר בדברי הגמרא ובראשונים ואפילו לא בדברי ה"שולחן ערוך". הוא מצויין על ידי האחרונים. והם דיברו בעניין שמיעת כלי זמר בצורה ישירה. הפוסקים האחרונים הוסיפו והחמירו גם בשמיעת שירים מרדיו וכיוצ"ב. לכן, נראה שאפשר להיקל בי' באב. 
בדין ברכת שהחיינו בי' באב, יש מחלוקת בין הפוסקים. מצינו בעניין שלש שיטות. יש שאוסרים כל י' באב. שיש שאוסרים עד חצות. ויש שמתירים כבר מהלילה[footnoteRef:5].     [5:  בעל ה"שערי תשובה" (אורח חיים תקנח, ב) הביא מדברי החיד"א (בספרו "מחזיק ברכה") שאין לברך בכל י' באב. בעל שו"ת "התעוררות תשובה" (חלק ג, סימן כא) הסביר שטעם הדבר הוא, שהרי בעל ה"מגן אברהם" (אורח חיים תקנא, מב) כתב שהמנהג ליזהר לברך ברכת שהחיינו בשלשת השבועות אינו מחמת דיני אבילות. לא מברכים ברכת שהחיינו כיון שלא ראוי לומר על הזמן הזה שהחיינו. לכן, בוודאי שכך הדבר לעניין י' באב, שעיקר חורבן הבית היה ביום זה. אבל, הרב חיים פאלאג"י (בספרו "מועד לכל חי", סימן י, ס"ק צג) כתב שהמנהג בעירו להימנע מכך רק עד חצות. ובעל ספר "מאמר מרדכי" (אורח חיים תקנא, טו) כתב שעל אף שמסברא אכן נכון להחמיר שלא לברך בי' באב. בכל זאת, כיון שיש כאלו שמקילים לברך ברכת שהחיינו בכל שלשת השבועות. לכן, בוודאי אפשר להיקל בליל י' באב. ] 


תיקון החורבן וגאולה עתידית
עלינו לזכור שחורבן בית המקדש לא נחרב סתם. חז"ל לימדו אותנו שנחרב הבית בגלל חטאים כמו שנאת חינם. לכן, עלינו לנסות ולתקן את המעשים שלנו כדי שנזכה לבניין הבית. ישנם אנשים שמחכים למשיח ולבית המקדש כדי שייפתרו להם הבעיות האישיות והכלכליות, אך זו לא הגישה הנכונה. אנו מבקשים את בואו של משיח ואת בניין הבית לא בשבילנו, אלא כדי ששם ה' יתקדש ויתגדל בעולם. ותהיה גאולה שלמה לכל עם ישראל ולכל העולם כולו. זוהי התכלית האמיתית שלשמה באנו לעולם. לכן, עלינו לפעול ולעשות, כדי שהקב"ה ישלח לנו את משיח צדקנו במהרה בימינו, ויהי רצון שנזכה לראות בבניין אריאל בקרוב.

לימוד תורה בתשעה באב
בתשעה באב רגילים לדון בשאלה מה מותר לאדם ללמוד ביום זה ומה אסור לו ללמוד. בדרך כלל ההתמקדות היא בגדרי האיסור וההיתר – אילו חלקי תורה מותר ללמוד ואילו אסור.
אולם נראה שיש להדגיש נקודה יסודית יותר. אין לומר רק ש"מותר" ללמוד עניינים מסוימים, אלא יש לומר שחובה ללמוד אותם. יש הסוברים שבתשעה באב אין כלל חובת תלמוד תורה, אלא שיש איסור ללמוד תורה, ובדברים מסוימים בלבד התירו חכמים את הלימוד. אכן, זוהי אחת הדעות שהובאו ב"שדי חמד", ויש שנקטו שלמעשה הופקעה חובת תלמוד תורה בתשעה באב.
אולם רוב ככל הפוסקים לא קיבלו הבנה זו. לדעתם, גם בתשעה באב קיימת חובת תלמוד תורה, אלא שהיקפה מוגבל לנושאים מסוימים בלבד. בדומה לכך מצינו גם בדיני אבלות, שנחלקו הפוסקים האם האבל מופקע מחובת תלמוד תורה, או שמא החובה קיימת, אלא שעליו לעסוק רק בדברים המותרים לו.
לפי הדעה המקובלת, אין לומר שבתשעה באב יש רק היתר ללמוד, אלא יש לומר שיש חובה ללמוד. תשעה באב אינו מפקיע את האדם מחובת תלמוד תורה. בכל יום ויום חייב אדם ללמוד תורה, וגם בתשעה באב חובה זו קיימת, אלא שהיא מופנית ללימוד העניינים המתאימים ליום זה, ולא לכל חלקי התורה.
לכן, כאשר אומרים ש"מותר ללמוד" נוצר לעיתים הרושם שמדובר ברשות בלבד. אולם ההדגשה הראויה היא שגם בתשעה באב קיימת חובת תלמוד תורה, אלא שתוכנה של חובה זו מוגבל לדברים המותרים ללימוד באותו יום.

ישיבה על הרצפה בתשעה באב
בתשעה באב אנו יושבים על הקרקע, או על כיסא נמוך. מהו הרעיון העומד מאחורי מנהג זה?
ההסבר הפשוט הוא שישיבה זו גורמת לאי־נוחות, ובאבלות ראוי שהאדם יחוש את צערו. אולם נראה שאפשר להוסיף ביאור נוסף. הישיבה על הקרקע, או על כיסא נמוך מבטאת את נמיכות הקומה של האדם.
גם באבלות רגילה, כאשר אדם מתאבל על קרובו, הוא חש שחסר לו מי שהיה מגן עליו, מסייע לו ומעניק לו כוח. הישיבה הנמוכה מבטאת את תחושת החיסרון והחולשה הזו.
כך גם באבלות על חורבן בית המקדש. כאשר יצא עם ישראל לגלות, איבדנו את מעמדנו כעם המקדש את שם ה' בעולם. במקום להיות עם המגלה את גדלותו של הקב"ה ומביא את דבר ה' לעולם, הפכנו לעם מושפל בין האומות. כפי שנאמר ביחזקאל (פרק לו), עצם היותו של עם ישראל בגלות הוא חילול השם, ואילו קידוש השם השלם יהיה כאשר עם ישראל ישוב למעמדו הראוי.
ברוך ה', זכינו לשוב לארצנו, וזכינו גם לגבורה גשמית – ליכולת להילחם את מלחמות ישראל ולעמוד מול המבקשים לכלותנו. אולם גבורה זו, חשובה ככל שתהיה, עדיין אינה שלמה. כל עוד בית המקדש אינו בנוי, עדיין אין אנו מבטאים בשלמות את דבר ה' בעולם.
יתרה מזו, כל עוד עבודת ה' אינה עומדת במרכז חיינו, אין בנו אותה עוצמה רוחנית שממנה נובעים האמונה, הביטחון והגבורה האמיתית. כאשר נעבוד את ה' כראוי, תתחזק אמונתנו וביטחוננו, ומתוכם תבוא גם הגבורה הגדולה.
אין זה בכדי שבברכות השחר אנו אומרים: "אוזר ישראל בגבורה"  ו"עוטר ישראל בתפארה". שני הדברים משלימים זה את זה. "אוזר ישראל בגבורה" מבטא את הגבורה הגשמית, ואילו "עוטר ישראל בתפארה" – שנאמר על התפילין – מבטא את הגבורה הרוחנית. שתי הגבורות יחד הן הבונות את קומתו השלמה של עם ישראל.
ברוך ה', זכינו להתחלה של גבורה גשמית, אך כל עוד בית המקדש אינו בנוי, עדיין קיימת אותה נמיכות קומה. עדיין אין אנו מקדשים את שם ה' בעולם כפי שראוי, ועדיין אומות העולם אינן מביטות בעם ישראל ולומדות ממנו כיצד חי עם העובד את ה'. 
עלינו לשוב ולהיות באמת עם ה', לבשר את דבר ה' בעולם ולגלות את מלכותו. כאשר נתקן את מעשינו ונשוב לעבוד את ה' בשלמות, תושלם גם קומתנו.
על כך נאמר: "ואולך אתכם קוממיות" – דרשו על כך: שתי קומות. הקומה הגשמית והקומה הרוחנית. רק כאשר שתיהן תעמודנה יחד, תהיה קומתו של עם ישראל שלמה, ואז יפנו אומות העולם אל עם ישראל וילמדו ממנו את דרך ה'. 
שנזכה במהרה לקומה שלמה, רוחנית וגשמית כאחת.

